मिताली विष्णु व्यास की कहानी- विश्वास
कहानी का आधार यह कोई कहानी नहीं है। इसका फिलहाल तो कोई मोड़ नहीं है क्योंकि इसके किरदारों की कोई शक्ल, कोई आवाज़, कोई आज, कल हम नहीं जानते हैं। हां, इसमें किरदार ज़रूर हैं। किरदारों के रूप में एक परिवार है। चंद सदस्य हैंStory of Mitali Vishnu Vyas- Vishwas
कहानी का आधार
यह कोई कहानी नहीं है। इसका फिलहाल तो कोई मोड़ नहीं है क्योंकि इसके किरदारों की कोई शक्ल, कोई आवाज़, कोई आज, कल हम नहीं जानते हैं। हां, इसमें किरदार ज़रूर हैं।
किरदारों के रूप में एक परिवार है। चंद सदस्य हैं उसके। चार या शायद पांच या छह...तय नहीं है इनकी गिनती भी। जो तय है, वो ये कि यह परिवार सड़क किनारे खड़ा है।
क्यों? पता नहीं। कहां से आया है, कहां जाएगा...मालूम नहीं। क्या जाने उनका रहन-सहन कैसा है? वो जिस सड़क पर खड़े हैं, वो किसी शहर की है, कस्बे या गांव की? या कोई राजमार्ग है? दोराहा-तिराहा है?
विश्वास
हरिहर दास जी अपने परिवार- बेटा विनय, बहू प्रीति और पोते अखिल के साथ उस चौराहे पर खड़े बस का इंतजार कर रहे थे। बस, जो उन्हें वृद्धाश्रम ले जाएगी। वैसे खड़े तो वे अपने जीवन के चौराहे पर भी थे। विडंबना थी। बेटे को अपनी बीमारी के बारे में न बता, उसका बोझ न बढ़ाएं, दाईं ओर का रास्ता ले, वृद्धाश्रम जाएं या बांए ओर मुड़ वापस घर की ओर, अपने परिवार के स्नेह में लौट जाएं।
हरिहर दास जी की पकड़ अटैची पर ऐसे मज़बूत हो गई, मानो अपनी भावनाओं को पकड़ रहे हो। अचानक नज़र बेटे की ओर गई, परंतु उससे निगाहें न मिला पाए और मुंह फेर लिया।
विनय का प्रश्न अभी भी उनके कानों में गूंज रहा था - ‘किस गलती की सजा दे रहे हैं, इतना तो कह दीजिए पापा?’ पोते ने आइसक्रीम की ज़िद की, सो दादाजी चल दिए पूरी करने, बस आने में समय जो था।
इधर विनय और प्रीति अपराधबोध महसूस करने से रोक न पाए।
बहुत सोचने पर भी बाबूजी को किस बात का बुरा लगा, समझ ही नहीं पा रहे थे। सहसा फोन की घंटी सुन दोनों अपने विचारों से बाहर आए।
‘डॉक्टर साहब? क्या हुआ?’ विनय थोड़ा चिंतित हुआ।
‘आपके पिताजी एक सप्ताह पहले आए थे। मैंने तब भी कहा था, उनका कैंसर पहले चरण में है और इलाज संभव है, जल्दी उपचार शुरू कीजिए। न वे आए न आप, तो सोचा फोन कर लूं।’
‘धन्यवाद। हम कल ही आते हैं।’ इससे ज्यादा कुछ कह ना पाया विनय और फोन रख दिया। उसी समय अखिल और हरिहरदास जी भी आ गए।
विनय आगे बढ़ा और अटैची उठा ली। हरिहर जी ने रोका, तो उनके कुर्ते की जेब से टिकट निकाल फाड़ दिया।
‘आपने हमें पराया किया, हमने नहीं। डॉक्टर साहब का फोन आया था। अपने बेटे पे भरोसा रखें।’